34 Ebuna Yehowa tubilaka Moize nde: “Sala matadi zole bonso yina ya ntete,+ ebuna mono ta sonika na zulu ya matadi yina mambu yina vandaka na matadi ya ntete,+ yina nge panzaka.+2 Vanda ya kuyilama na suka sambu nge ta tombuka na Ngumba ya Sinai mpi ta telama na ntwala na mono kuna na nsongi ya ngumba.+3 Kansi muntu mosi ve lenda tombuka ti nge, mpi bo fwete mona ve muntu ya nkaka na konso kisika yina na ngumba. Ata mameme to bangombe fwete dia ve matiti na ntwala ya ngumba yina.”+4 Yo yina Moize zengaka matadi zole bonso yina ya ntete, telamaka na suka-suka, mpi tombukaka na Ngumba ya Sinai, kaka mutindu Yehowa songaka yandi, mpi yandi bakaka matadi yina zole na maboko na yandi.5 Ebuna Yehowa kulumukaka+ na kati ya dituti, telamaka pene-pene na yandi, mpi zabisaka zina ya Yehowa.+6 Yehowa vandaka kuluta na ntwala na yandi mpi kutuba nde: “Yehowa, Yehowa, Nzambi yina ke wilaka bantu mawa+ mpi ke fwilaka bo nkenda,*+ yandi ke waka makasi+ nswalu ve mpi kele ya kufuluka na zola ya kwikama*+ mpi kieleka,*+7 yandi ke monisilaka mafunda ya bantu zola ya kwikama,+ yandi ke lolulaka kifu, mambu ya mbi, mpi disumu,+ kansi yandi ta pesa kibeni ndola+ na muntu yina me sala mbi, mpi sambu na kifu ya batata yandi ke pesaka ndola na bana, na bantekolo, na ndonga ya tatu ya bantu, mpi na ndonga ya iya ya bantu.”+8 Moize fukamaka nswalu mpi bwaka luse na ntoto.9 Ebuna yandi tubaka nde: “O Yehowa, kana ntangu yai nge me ndima mono, pardo Yehowa, kwenda ti beto mpi vanda na kati na beto,+ ata beto kele bantu ya ntu-ngolo,*+ mpi lolula kifu na beto ti disumu na beto,+ mpi baka beto bonso kima na nge mosi.”10 Yandi vutulaka nde: “Tala, mono ke sala kuwakana: Na meso ya bantu na nge yonso, mono ta sala mambu ya kuyituka yina me salamaka* ntete ve na ntoto ya mvimba to na kati ya makanda yonso,+ mpi bantu yonso yina nge ke zinga na kati na bo ta mona kisalu ya Yehowa, sambu kima ya mono ke sala ti nge kele kima ya ke pesa boma.+11 “Tula dikebi na mambu yina mono ke songa nge bubu yai.+ Tala, mono ke kula bantu ya Amore, bantu ya Kanana, bantu ya Heti, bantu ya Perizi, bantu ya Hivi, mpi bantu ya Yebusi+ na ntwala na nge.12 Keba, kusala ve kuwakana ti bantu ya insi yina nge ke kwenda,+ kana ve yo ta vanda mutambu na kati na beno.+13 Kansi beno fwete bwisa bamesa-kimenga na bo, beno fwete buka makunzi na bo ya santu, mpi beno fwete zenga+ banti na bo ya santu.*14 Nge fwete fukimina ve nzambi ya nkaka,+ sambu Yehowa me zabanaka nde yandi ke* lombaka nde bo kangama kaka na yandi.* Ya kieleka, yandi kele Nzambi yina ke lombaka nde bo kangama kaka na yandi.+15 Keba, kusala ve kuwakana ti bantu ya insi yina, sambu ntangu bo ta sala kindumba ti banzambi na bo mpi ta pesa bimenga na banzambi na bo,+ muntu mosi ta binga nge mpi nge ta dia kimenga+ na yandi.16 Ebuna nge ta baka kibeni bana na bo ya nkaka ya bankento sambu na bana na nge ya babakala,+ ebuna bana na bo ya bankento ta sala kindumba ti banzambi na bo mpi ta nata bana na nge ya babakala na kusala kindumba ti banzambi na bo.+17 “Nge fwete sala ve banzambi ya bibende ya bo me lamba na tiya.+18 “Nge fwete sala Nkinsi ya Mampa ya Kukonda Levire. Nge ta dia mampa ya kukonda levire,+ kaka mutindu mono songaka nge; sala yo bilumbu nsambwadi na ntangu na yo na ngonda ya Abibi,*+ sambu nge basikaka na Ezipte na ngonda ya Abibi.19 “Konso mwana ya ntete ya bakala* kele ya mono,+ bitwisi na nge yonso mpi, yo vanda mwana-bakala ya ntete ya ngombe to ya dimeme.+20 Nge fwete futa dimeme sambu na kusumba diaka mwana ya ntete ya mpunda. Kansi kana nge sumba yo diaka ve, nge fwete buka yo nkingu. Nge fwete sumba diaka konso mwana na nge ya ntete ya bakala.+ Ata muntu mosi ve lenda kwisa na ntwala na mono maboko-mpamba.21 “Nge ta sala kisalu bilumbu sambanu, kansi na kilumbu ya nsambwadi nge ta pema.*+ Ata na ntangu ya kubundula mpi na nsungi ya kukatula bima na bilanga, nge ta pema.22 “Nge ta sala Nkinsi na nge ya Bamposo ti bambuma ya ntete ya kuyela ya nsungi ya kukatula ble na bilanga, mpi Nkinsi ya Kuvukisa Bambuma* na luyantiku ya mvula.+23 “Bantu* na nge yonso fwete kwisa na ntwala ya Mfumu ya kieleka, Yehowa, Nzambi ya Izraele,+ mbala tatu na mvula.24 Sambu mono ta kula makanda na ntwala na nge,+ mpi mono ta kumisa teritware na nge nene, mpi ata muntu mosi ve ta yuma ntima sambu na insi na nge na ntangu nge ta tombuka sambu na kumona luse ya Yehowa Nzambi na nge mbala tatu na mvula.25 “Nge fwete pesa ve menga ya kimenga na mono kumosi ti konso kima ya bo me tula levire.+ Kimenga ya nkinsi ya Paki fwete lala ve mpimpa ya mvimba tii na suka.+26 “Nge fwete nata bambuma ya ntete ya kuyela ya kuluta kitoko ya ntoto na nge na nzo ya Yehowa Nzambi na nge.+“Nge fwete tokisa ve mwana-nkombo na mabele ya mama na yo.”+27 Yehowa tubilaka diaka Moize nde: “Nge fwete sonika bangogo yai,+ sambu mono ke sala kuwakana ti nge mpi ti Izraele+ na kuwakana ti bangogo yai.”28 Moize bikalaka kuna ti Yehowa bilumbu 40 mpi bampimpa 40. Yandi diaka ve dimpa mpi nwaka ve masa.+ Yandi* sonikaka bangogo ya kuwakana, Bansiku Kumi,*+ na zulu ya matadi yina.29 Ebuna Moize kulumukaka na Ngumba ya Sinai, mpi matadi zole ya Kimbangi vandaka na diboko+ na yandi. Ntangu yandi kulumukaka na ngumba, Moize zabaka ve nde mpusu ya luse na yandi vandaka kusema sambu yandi solulaka ti Nzambi.30 Ntangu Aroni mpi bantu yonso ya Izraele monaka Moize, bo monaka nde mpusu ya luse na yandi vandaka kusema ebuna bo waka boma na kukwenda pene-pene na yandi.+31 Kansi Moize bingaka bo, ebuna Aroni mpi bamfumu yonso ya bantu ya Izraele kwisaka na yandi mpi Moize solulaka ti bo.32 Na nima, bantu yonso ya Izraele kwisaka pene-pene na yandi, mpi yandi pesaka bo bantuma yonso yina Yehowa pesaka yandi na Ngumba ya Sinai.+33 Ntangu Moize vandaka kumanisa kusolula ti bo, yandi vandaka kutula lele na luse na yandi.+34 Kansi ntangu Moize vandaka kukota na ntwala ya Yehowa sambu na kusolula ti yandi, yandi vandaka kukatula lele yina kaka kana yandi me basika.+ Na nima, yandi vandaka kubasika mpi kusonga bantu ya Izraele bantuma yina yandi bakaka.+35 Ebuna bantu ya Izraele monaka nde mpusu ya luse ya Moize vandaka kusema; na nima, Moize tulaka diaka lele na luse na yandi tii kuna yandi kotaka sambu na kusolula ti Nzambi.*+
kon_Latn